Per Clausen (EL), 2009-11-19:
Grundlæggende tager den debat, der foregår i dag, udgangspunkt i et fuldstændig absurd menneskesyn, nemlig et menneskesyn, som primært ser andre mennesker som tøjstativer, som skal udstille tøj.
Når jeg kan sige det sådan, er det, fordi jeg de gange, jeg har hørt folk fra modebranchen argumentere for, at man ikke skulle gribe ind over for det her, har det været med det klare argument, at det var vigtigt for den måde, man kunne vise tøjet frem på, at de her modeller så ud, som de gjorde.
Så menneskesynet er jo det grundlæggende.
Man kan selvfølgelig stille sig selv spørgsmålet, om der er god grund til at tro på dialog med mennesker, der har det menneskesyn som udgangspunkt.
Men det er jo på den anden side klart, at de fleste brancher i det her land selvfølgelig er påvirkelige over for den debat, der foregår i samfundet.
Den kan vel påvirke dem.
Ellers vil jeg sige, at debatten om modellernes sundhed måske er fejlanbragt hos sundhedsministeren, fordi det jo, som jeg også flere gange i dag har antydet, handler om arbejdsmiljø.
Vi har faktisk nogle skrappe arbejdsmiljøregler i Danmark, som skulle forhindre, at mennesker bliver invalideret og slået ihjel på deres arbejde.
Hvis der er andre brancher, hvor der er mange dødsfald – byggebranchen osv. – går man i hvert fald i gang med at gøre noget ved det.
Og vi har endnu skrappere regler, når det handler om børn og unge og om, hvad de kan foretage sig på arbejdsmarkedet.
Man må jo stille sig selv spørgsmålet, om det, der i en eller anden forstand er galt, er, at det aldrig er lykkedes at få arbejdsmiljøordførerne og beskæftigelsesministeren til at interessere sig for det her område.
Det er den ene del af det, nemlig den del, der handler om modellernes sundhed.
Jeg synes, at den er vigtig, for vi bør jo være bekymrede, når børn og unge – i nogle tilfælde er der jo næsten tale om børn – udsættes for nogle arbejdsvilkår, som er helt, helt uacceptable, og også udsættes for et psykisk pres, der er komplet uacceptabelt.
Det andet er så spørgsmålet om, hvordan modebranchen er med til at skabe spiseforstyrrelser og give anoreksi blandt unge mennesker.
Jeg tror, at selv om det er rigtigt, og synes, at det også her er værd at prøve at se lidt på menneskesynet og diskussionen om, hvordan vi opfatter hinanden, er der helt klart brug for en meget bredere indsats, hvis man skal forebygge spiseforstyrrelser.
Det handler også om, hvad det er for nogle ting hos mennesker, vi lægger vægt på, og hvad er det for nogle kvaliteter i mennesket, som vi opdyrker.
I den sammenhæng er det selvfølgelig kuriøst, at politikere, som sikkert er villige til at stå her og holde mange taler om, hvor vigtigt det er, at vi har respekt for mennesker, uanset om de er gamle eller unge, alligevel laver valgplakater, hvor de bliver fremstillet, som om de er yngre, end de er.
Det har aldrig haft min interesse, men jeg er selvfølgelig en lille smule påvirkelig over for, at det åbenbart også er muligt at lave valgplakater og billeder, hvor man bliver slankere, end man er.
Det kunne selvfølgelig være en mulighed.
Men det er jo grundlæggende sygt at have den tilgang til debatterne.
Jeg synes, det er vigtigt at sige, at det med udgangspunkt i modellernes egne interesser i at leve et sundere liv handler om at satse på, at man får nogle sundere modeller, som så også sender et andet signal end det nuværende.
Hvad angår fotomanipulation, vil jeg bare sige, at det givetvis er vanskeligt at indføre forbud mod fotomanipulation, fordi det så kun skulle være rettet imod det her område, fordi der ville være en række afsmittende effekter.
Og en mærkningsordning er måske heller ikke så gavnlig.
Men hvis man ikke kan få en fornuftig aftale med modebranchen, bør man vel sige, at det klart og tydeligt skal fremgå, at disse billeder af mennesker er fiktive og ikke viser reelt eksisterende mennesker.
Vi har tilsluttet os det forslag til vedtagelse, der ligger i dag.
Så er jeg jo glad for, at der i dag har været en stor tilslutning til, at der, når det år er gået, enten skal være resultater, eller også kræver det handling.